## Rudolf Dilong – názory na tvorbu

Od **poetistickej** nezáväznosti a hravosti prešiel k **tzv. čistej poézii**. V súlade s teóriami abbé Brémonda sa usiluje o vytvorenie imaginatívnej „nadstavby“ empirického sveta. „Tvrdím, že poézia je **pre privilegovaných**. Poézia – to je trest Boží na svete. ... je kliatbou a osudným stroskotaním všetkých snáh, snáh o výraz reči nečutej. Zlomok toho, ako sa vyprávajú alebo dorozumievajú napr. hviezdy, potoky a smútky. Tvorba, pokus o slovo básnické... – to má byť **akýsi sladký zmätok...** Sme vo vyhnanstve a sme dedične zaťažení telom slova ľudského... Poézia je zas i kus milostivého neba... Poézia – Bože môj – to je všade ráno, vždy slnko a naveky **modlitba**. To je nepretržitý plač raja bez človeka, ustavičné zavolanie **Krásy**.“ (Dilong, 1934/35)

V neskoršom, **nadrealistickom** období, sa už na adresu čistej poézie vyjadruje kriticky. „Krása slova je účinná, keď slovo vibruje nie tým, čo nevidím na ňom, ale tým, čo vidím. **Prestaňte, pán abbé Brémond, so svojou abstraktnosťou!** ... Nesnívajme o básňach, ktoré sú nie napísané“ (Dilong, 1941).

ČÚZY, L. a kol.: Panoráma slovenskej literatúry II. Bratislava : SPN, 2005. ISBN 80-10-00674-2